ming030890/wiki-yue-high-quality huggingface dataset:
數獨

一條普通嘅數獨謎題...... 同個答案（紅色嗰啲係由玩家填落去嘅數）。
提示：呢篇文講嘅唔係掃毒。
數獨（粵音：sou3 duk6；日文：数独(sūdoku)）係種組合性質嘅邏輯解謎遊戲。數獨有好多隻進階變種，喺最基本上，一條標準嘅數獨謎題會
有個 9 × 9 嘅方陣，個方陣分做 9 個細方陣（boxes / blocks），每個細方陣 3 格 × 3 格；
某啲格經已有數喺裏面；
玩家要做嘅嘢係將數字填入方陣嘅空格嗰度，目標係要令方陣每條直行有齊 1 至 9、每條橫行有齊 1 至 9、同埋每個 3 × 3 細方陣入面有齊 1 至 9；
噉講即係話，一條解咗嘅數獨謎題會係個拉丁方陣（Latin square）；
數獨謎題有唔少畀人覺得係得意嘅數學特性：數獨謎題可以用某啲演算法解，又可以用相對簡單嘅演算法創造；數獨謎題嘅呢啲數學特性，仲吸引咗好多數學同電腦科學嘅工作者研究佢哋。

簡史
數獨源於 19 世紀：19 世紀經已有法國嘅報紙喺度出啲類似數獨嘅遊戲俾讀者玩，而早喺 1979 年經已有美國建築師喺度整數獨遊戲；打後數獨喺 1980 年代由日本一間整遊戲嘅公司 Nikoli 普及化，最後令數獨呢種遊戲擴散到全世界，而日本人幫呢種遊戲改嗰個名－數獨－就畀人一路用到而家，而呢點搞到好多人以為數獨起源自日本。到咗廿一世紀初，數獨已經風行全世界，由日本至印度至歐洲都有人搞數獨比賽。

產生
一個數獨遊戲可以用相對簡單嘅演算法產生，例如以下呢段虛擬碼：
產生一個 9 × 9 嘅拉丁方陣，而且每個 3 × 3 嘅細方陣都有齊 1 至 9；
 while 完結條件未達到，係噉做
   是但攞走方陣當中其中一個數字；
   用演算法檢查吓呢個方陣仲有冇可能解到；
   if 個方陣冇可能解到或者有多過一個可能答案， # 一個整得好嘅數獨遊戲會淨係得一個可能答案。
     將攞走咗嗰個數字擺返返去；
   if 完結條件達到 # 完結條件係「經已總共攞走咗 n 個數字」，當中 n 數值愈大，個遊戲難度愈高。
     結束程式；
因為數獨遊戲容易產生，所以有好多網站同應用程式都能夠輕易係噉整出俾玩家花費時間嘅數獨遊戲，令數獨成為咗一種大受歡迎嘅消遣方式。
數理經濟學

數理經濟學（mathematical economics）係經濟學嘅一個子領域，專門思考點樣用數學模型嚟模擬經濟學上研究嘅現象。
數理物理學

數理物理學或者數學物理學（英文：Mathematical Physics）係指用數學嘅方法去解決物理學問題。《數學物理學期刊》嘅定義係「將數學應用喺物理學問題上面，發展數學方法嚟解決呢啲問題，而且用嚟定義物理學理論」。數學物理學都可以包埋受物理學啟發嘅數學（亦都叫做物理數學）。

古典力學
牛頓力學嘅嚴謹、抽象同埋現代嘅改良係採用咗拉格朗日力學同埋哈密頓力學嘅。兩種改良嘅方法都可以喺分析力學入面體現到，因為諾特定理令我哋理解對稱同守恆量呢啲概念喺動態系統入面扮演嘅角色。呢啲方法同理念已經延伸到其他物理領域，例如統計力學、連續介質力學、古典場論同埋量子場論。而且，佢哋喺微分幾何學方面都俾咗好多例子同埋睇法（例如，喺扭對稱幾何同向量叢入面嘅好幾個概念）。

偏微分方程
偏微分方程理論、變分法、傅立葉分析、位勢論同埋向量微積分可能同數學物理學最為密切嘅相關嘅範疇。呢啲理論喺18世紀後半提倡（譬如有尚·達林伯特、李安納·歐拉 同 拉格朗日等等嘅提倡者），一直去到20世紀30年代。佢哋可以用喺流體力學、天體力學、連續介質力學、彈性理論、聲學、熱力學、電磁學同埋空氣動力學。

量子物理
原子光譜理論（同後來嘅量子力學）嘅發展幾乎係與某啲數學領域同步進行嘅，譬如話線性代數同埋更加闊嘅泛函分析。

相對論
狹義同廣義相對論需要一種幾唔同嘅數學。呢個數學係群論，喺量子場論同埋微分幾何學兩個方面都起咗重要嘅作用。不過，喺對宇宙學同埋量子場論現象嘅數學描述入面，拓撲同埋泛函分析逐漸成為輔助。喺呢啲物理領域嘅數學描述入面，同調代數同範疇論嘅概念都係重要嘅。

統計力學
統計力學係一個獨立嘅領域，包括相變理論。佢嘅描述係跟住哈密頓力學（或者佢嘅量子版），又或者更加數學化嘅遍歷理論同埋概率論。組合數學同物理學之間嘅關係都越嚟越多。
數理社會學

數理社會學（英文：mathematical sociology），專門負責諗理論嘅社會學研究。數理社會學家會用數學模型嚟模擬社會現象。
數理金融學

數理金融學（英文：Mathematical Finance）係數學嘅一個子領域。係指用數學嘅方法 (例如數學模型) 去研究及解決金融市場嘅問題。定義係將數學應用喺金融學問題上面，發展數學方法嚟解決呢啲問題，而且用嚟定義金融學理論。數理金融學包埋受金融學啟發嘅數學。
數據集

數據集（英文：data set，粵拼：dei1 taa1 set1）係指一拃因為某啲原因（例如係嚟自同一份研究）而畀人擺埋一齊睇（集）嘅數據。
數理心理學

數理心理學（mathematical psychology），專門負責諗理論嘅心理學研究。數理心理學家會用數學模型嚟模擬心理同行為嘅現象。
數理化學

數理化學（mathematical chemistry），專門負責諗理論嘅化學研究。理論化學家會用數學模型嚟模擬化學研究嘅現象。
數理生物學

理論生物學（theoretical biology），又或者叫數理生物學（mathematical biology），專門負責諗理論嘅生物學研究。理論生物學家會用數學模型嚟模擬生命現象。
格蘭特·伍德

格蘭特·伍德係一個美國畫師、藝術教育家、大學教員。
格蘭納達省

格蘭納達省（西班牙文：Provincia de Granada）係西班牙安達盧西亞一省，首府格蘭納達。
格蘭德河

格蘭德河（英文：Rio Grande）係北美洲南部一條河，流經美國同墨西哥，長3,051公里。
格蘭特

格蘭特城堡：蘇格蘭嘅景區。
格蘭特風暴：澳洲嘅一次颱風，2011年12月1號～2012年1月2號喺澳洲西北海岸刮過。

人名
尤利西斯·格蘭特：美國第18任總統。
夫利德力·登特·格蘭特：美國第18任總統個仔。
卡里格蘭特：美國男演員。
格蘭納達

格蘭納達（西班牙文：Granada）係西班牙安達盧西亞一座城，格蘭納達省首府，住24萬人。
格蘭縣

格蘭縣（粵拼：gaak3 laan4 jyun6，英文：Glenn County）係美國加利福尼亞州嘅一個縣，面積約莫1,327平方公里，人口約莫2萬。
格蘭納達野兔

格蘭納達野兔（學名：Lepus granatensis）係兔科兔屬嘅其中一個種。
李毓芬

李毓芬（英文：Tia Lee，1985年5月11號—）係華語樂壇女歌手、演員、模特兒，出生於臺灣臺北市。出道時拍攝過風色幻想online、神魔online等網上遊戲嘅廣告。曾經係歌唱組合Dream Girls嘅成員，亦有喺偶像劇演出。除咗演藝同音樂事業，仲會喺各大時裝騷擔任模特兒。

音樂生涯
2010年，李毓芬作為Dream Girls嘅其中一員正式進軍歌壇；2019年發佈咗佢嘅單曲《相信你Believe in You》後，經過咗三年的沉寂期，喺2022年11月，李毓芬發佈咗佢首個動畫系列《再見公主》嘅預告片，重新投入佢嘅音樂同演藝事業。

演藝生涯
2010年，李毓芬同宋米秦、郭雪芙組團 Dream Girls 正式進軍歌壇。
2011年，Dream Girls發行咗首張團體EP《美夢當前》 ；同一年演出咗音樂微電影《Dying For Love》。
2012年，李毓芬演出咗浪漫喜劇《最完美的女孩》。
2013年，李毓芬同林佑威、張熙媛、楊晨連袂演出咗現代都市劇《濤女郎》，之後客串出演咗根據同名韓劇改編嘅現代愛情劇《原來是美男》；喺12月，Dream Girls發行咗首張團體專輯《美麗頭條》，入面收錄咗合唱歌《聽你說》，另外有李毓芬嘅獨唱情歌《我跟她們不一樣》等。
2014年，李毓芬同炎亞演出咗都市愛情劇《愛上兩個我》，呢套劇喺2014年中國電視劇頒獎典禮上獲得「觀眾最喜愛的電視劇獎」。
2015年，李毓芬同林佑威演出科幻偶像劇《來自未來的史密特》；隨後同埋修傑楷、陸明君佢哋合作演出咗現代都市職場劇《迷徒Claire》；同年，佢仲同馬可演出叢林探險電影《請勿靠近》。
2016年，李毓芬加入咗 Sony Music，出咗隻《是我不夠好》Single；同年同張睿家演出咗現代劇情片《最完美的女孩》；7月又演唱歌曲《給它一個家》 ；9月，佢主演嘅懸疑片《請勿靠近》上映 。
2017年，佢發行咗個人單曲《不夠好》，推出後三日內有800幾萬次播放數，拎咗「Hito流行音樂獎」同「Hito MV點擊人氣獎」。
2018年，李毓芬發行個人單曲《早應該》。
2019年，同王柏傑一齊演出嘅公路音樂愛情片《絕世情歌》上映，同年仲發行咗個人單曲《相信你》同MV。

時尚事業
李毓芬曾經係Vogue HK同Rollacoaster等著名時尚雜誌封面嘅常客，仲經常參與各大時裝騷同品牌活動，例如曾經被邀請同品牌Coach一齊參加Vogue紐約時裝週。喺2023年2月，李毓芬又受邀請出席倫敦時裝週等多個頂級品牌嘅時裝騷。李毓芬亦係唯一獲設計師Julien Macdonald 選中嘅藝人。

慈善活動同其他事業
李毓芬長年定期支援一啲動物協會，私底下仲會去基隆流浪犬之家同宜蘭流浪動物中心幫手，例如幫流浪狗沖涼，幫流浪動物度過寒流等等。
此外，李毓芬積極宣揚女權主義，之前曾經發起 #EmpowerHer捐贈項目，提高全球關注一啲以女性為中心嘅慈善組織嘅認識同支持。項目籌到嘅所有錢都捐咗畀指定嘅非營利組織，包括美國Women in Music，仲有歐洲、非洲同美洲的Beats by Girlz、香港嘅Teen's Key和新加坡嘅Daughters of Tomorrow。而李毓芬捐幾多錢，就由YouTube音樂影片《再見公主》嘅瀏覽量而決定。

品牌代言
2019年，李毓芬代言德國品牌凱旋（Triumph），正式以模特身份首次亮相，仲連續三年做凱旋嘅品牌大使。同年代言仙俠類MMO遊戲《美人刹》。

爭議
2022年12月9日，李毓芬喺自己嘅YouTube同微博上出咗佢嘅《再見公主》MV，喺 24 個鐘之後，喺 YouTube 頻道嘅影片點擊率突破 470 萬。10日內YouTube上面嘅瀏覽量達到4,800萬，不過遭到網民質疑以灌水方式造數。
李比希

李比希（Justus von Liebig，1803年5月12號—1873年4月18號）係19世紀德國化學家，創立有機化學，被譽為係「肥田料業之父」。
除咗農業化學，李比希對化學培訓都有好大影響，佢嘅實驗室係開放俾學生，培養出大批菁英。截至1960年，66個諾貝爾化學獎得主就有44個係佢學生。
李毅

李毅（1961年11月8號—），中國大陸學者，因為喺台灣問題上主張武統同虛報學歷而聞名。2019年4月佢去台灣旅遊嗰陣，依總統蔡英文同埋行政院院長蘇貞昌嘅指示，被內政部移民署驅逐出境，蘇貞昌認為佢更勝於「恐怖分子」。

爭議
圍繞李毅嘅爭議，主要係同佢政治立場同虛報學歷有關，另外喺武漢肺炎期間佢亦曾經發表反人類言論，引起嘩然。

虛報學歷銜頭
李毅平時會掛住唔少名號，包括「著名旅美學者、中國人民大學重陽金融研究院原研究員及教授、福州大學台灣研究所（民建經濟研究院）原所長」等等，參加唔同嘅論壇。佢亦報稱有唔同嘅學歷，包括「北京大學社會學研究生、美國蘇里大學社會學碩士、伊利諾大學社會學博士」等等，但有啲俾佢提及嘅單位已公開否認，有啲學術單位就無理會。例如，中國人民大學重陽金融研究院，就喺佢發表關於武漢肺炎嘅言論之後發表聲明，否認李毅係佢哋嘅研究員。

因為發表武統言論被驅逐出境
2019年4月，李毅受親共團體中國和平統一促進會（統促會）邀請訪台演講，因為曾經發表武力統一台灣嘅言論，結果喺去台灣嘅時候被驅逐出境。當時行政院長蘇貞昌直情話佢更勝於「恐怖分子」。

武漢肺炎『死咗四千人等於無死人』言論
2020年11月，李毅喺深圳灣論壇發表演講嘅時候，話中國死4千人同美國死22萬人相比，中國等於一個人都無死，又話而家中國經濟一枝獨秀，中國將美國迫到活唔到落去。呢段言論引起嘩然，喺美國同中國都引起極大爭議，《新京報》指責佢自以為幽默同自信，完全無對生命嘅尊重，好多網民批評佢人渣、冷血、無人性，反問佢點解仲揸住綠卡，有美國網民直情話佢反人類。李毅喺網站《烏有之鄉》發文指《新京報》所述不實，話呢啲係「國內外敵對勢力」對佢嘅惡意攻擊，但係李毅嘅反擊招致更多媒體同學者嘅嚴厲批評，批評佢係「愛國」外衣嘅投機者。
李毅立

李毅立，香港親中派生意人，現任廈航假期有限公司董事總經理。

政治立場
佢主張吸引更多中國遊客來港，推動中港融合，並讚揚習近平對中國特色社會主義嘅戰略部署。
李毅立支持一帶一路政策，同北京未經香港人諮詢強行落實嘅《港版國安法》，亦透過擔任東區健康村關愛隊隊長，喺本地推廣《港版國安法》。
沙漠化

沙漠化指原本由植物覆蓋嘅土地變成不毛之地嘅自然災害現象。所指嘅「沙漠」多數強調土地唔適合植物生長或者發展農業，而唔係因為地域本身乾燥所造成嘅沙漠氣候。不過，冇植物生長嘅土地由於唔能夠蒸散分配水分，結果亦都可能反而導致乾燥氣候。
沙漠化現象可能係自然嘅。作為自然現象嘅沙漠化係因為地球乾燥帶移動，所產生嗰氣候變化導致局部地區沙漠化。不過，今時今日世界各地沙漠化嘅原因，多數係歸咎於人為原因。人口急速增長，所居住嘅土地被過份耕種或者飼養禽畜，導致土地枯渴唔適合種嘢。
中東嘅美索不達米亞地區（即係今日嘅伊拉克）係世上最早發展農業嘅地域之一，從而發展成世上最早嘅文明發祥地之一。美索不達米亞嘅土壤本來好肥沃嘅，不過由於過度嘅農業活動、加上啲人唔理土地長期枯渴，重開發河段上流、採伐森林，搞到上流土地吸收唔到啲雨水，雨水一氣咁流入河度，造成水土流失同埋水浸。
根據中國國家林業局喺2006年6月17號嘅公佈，中國沙漠化土地達到173萬9700平方公里，佔國土面積18%以上，影響全國30個一級行政區（省、自治區、直轄市）。
沙漠之鷹手槍

沙漠之鷹（Desert Eagle）係由美國麥林研究公司響1983年出嘅一種大口徑半自動手槍，由以色列軍事工廠負責承包生產。

概述
沙漠之鷹屬大口徑麥林手槍，佢有多種唔同口徑嘅型號，其中威力最大嘅係發射.50 AE子彈嘅型號。佢係用閉鎖式槍機運作，呢種設計喺一般嘅半自動手槍上面好少見，噉樣係為咗畀佢可以發射比傳統手槍威力更大嘅子彈，並同使用麥林子彈嘅左輪手槍競爭。另外，沙漠之鷹嘅槍管上面可以裝魚骨嚟對應瞄準鏡。雖然沙漠之鷹火力強大，但係佢嘅後座力亦超出一般嘅手槍，加上太重同埋噪音太大，所以並唔適合用嚟打仗，反而更適合用嚟打獵。

用家
目前沙漠之鷹喺軍事上嘅用家並唔多，但亦有少數國家嘅特種部隊會用，例如波蘭嘅陸軍GROM特種部隊同埋葡萄牙GOE特警隊等等。
沙漠

沙漠（粵拼：saa1 mok6），全名沙質荒漠（saa1 zat1 fong1 mok6），係地球乾燥氣候影響下所產生嘅地貌，大約佔地球陸地整體面積嘅21%。沙漠地區一年平均降雨量一般低過250毫米(mm)，被沙質土壤冚住，植被稀疏。因為地表徑流稀少，喺明顯嘅風力作用下擁有獨特嘅地勢。
沙瀝公路

沙瀝公路（Sha Lek Highway）係香港一條高速公路，但唔屬於任何幹線，喺新界沙田區，連接沙田路近沙田圍同埋大老山公路、大老山隧道交界，全長1.5公里。條路因為連接沙田圍同小瀝源而有呢個名。
沙漏

沙漏（粵拼：saa1 lau6）係種時計，構造係兩個漏斗形嘅玻璃容器互相對住，上下闊中間窄，似「8」字形，中間連埋個位細，入面放一半沙。用嚟計時嗰陣，確保所有沙喺下低，然後將沙漏反轉，令所有沙喺上高，沙會隨住時間慢慢流返落下低。
沙漠梟雄

《沙漠梟雄》（英文：Lawrence of Arabia）係一部1962年嘅英國電影，由大衛連執導，喺奧斯卡金像獎攞到最佳電影等多個獎。
沙漠貓

沙漠貓（學名：Felis margarita）係貓科貓屬嘅其中一個種。
沙灘巾

沙灘巾，係毛巾一種，專門用嚟喺沙灘鋪喺地面畀人坐上去，通常色水都比較鮮豔。
沙田社區網絡

沙田社區網絡（Shatin Community Network，簡稱沙網），係香港本土派地區組織，2015年成立，主要服務沙田區。佢哋而家響沙田區議會冇晒議席。
沙田海

沙田海（Sha Tin Hoi）又叫潮水灣（Tide Cove）係香港近沙田一帶海面，喺城門河同大埔海之間，畀沙田、馬鞍山同馬料水夾住。自1960年代起，沙田海為咗沙田衞星城市以及之後沙田新市鎮發展，畀人填咗好多，填成城門河道一部份。

名
沙田海因為近沙田而得名。
而英文名Tide Cove嘅意思，個Tide係解潮水。以前圓洲到大圍周圍一帶係淺灘，由城門河沖落來嘅沙坭積喺河口周圍。潮水漲得勁會浸咗個灘。而Cove係解一啲，三便畀地圍住，口窄肚闊嘅內海。大水坑到九肚山海面窄，內便近沙田圍一帶海面闊，因為咁而得名。
後尾跟住沙田發展，原沙田海兩岸填海，將城門河拉長成人工河，長7千米，闊200米，去到大水坑一帶為止。不過潮漲，海水一樣會湧入河度。而今日沙田海，變咗係馬鞍山到大水坑，同白石角東南便嘅科學園到馬料水，兩岸之間嘅海面。
沙田至中環綫

沙田至中環綫 - 2007年7月兩鐵合併方案。
沙田至中環綫（簡稱沙中綫，Shatin to Central Link，簡稱SCL）係香港鐵路有限公司一個工程項目。路綫分開兩大部份：大圍至紅磡段同埋過海段（紅磡至金鐘段）。成個計劃由沙田區嘅大圍站開始，經過新起嘅顯徑站去到鑽石山，再經啟德新發展區、土瓜灣去紅磡站。同東鐵綫交匯之後，再經第四條過海鐵路去香港島嘅會展，最後用金鐘做總站。計劃包括起6個新車站（大圍去紅磡段：顯徑、啟德、宋皇臺、土瓜灣、何文田；過海段：會展）、重新起過紅磡站同埋擴建鑽石山站加埋金鐘站。

路線走向
根據運輸及房屋局同埋港鐵公司提供嘅資料，沙田至中環綫將會由大圍至紅磡段同埋過海段組成。大圍至紅磡段由原本馬鞍山綫大圍站以南開始伸延，經鑽石山、啟德、宋皇臺、土瓜灣、何文田去到紅磡站，連接西鐵綫九龍南綫一段。過海段就由現時東鐵綫紅磡站開始，經過海隧道到香港島，途經會展站，並且用金鐘做總站。
兩段總長度大約有17公里。大圍至啟德段已經喺2020年2月14號通車，啟德至紅磡段已經喺2021年6月27號通車。過海段就分兩期，第一期會將而家東鐵綫旺角東去紅磡嘅一段改行地底，預計喺2021年完成。第二期就因為要遷就灣仔填海計劃第二期同埋中環灣仔繞道嘅規劃，去到2022年5月15號先至可以啟用。同一時間，觀塘綫由油麻地站延長去黃埔站，並且喺何文田站同屯馬綫交匯。觀塘綫延綫喺2016年10月23號落成通車。
沙中綫連接好多條原有鐵路線，形成兩條貫通香港南北、東西嘅策略性鐵路走廊：
東西走廊（屯馬綫）－由屯馬綫一期、新起嘅啟德至紅磡段同埋西鐵綫組成，由烏溪沙去屯門；
南北走廊（東鐵綫）－由東鐵綫同埋新起嘅過海段組成，由金鐘去邊境嘅羅湖同埋落馬洲。
沙田裁判法院

沙田裁判法院係香港其中一個裁判法院，喺沙田宜正里1號沙田法院大樓。
沙田第一城

沙田第一城（簡稱第一城）係香港新界沙田區插桅杆一個住宅屋苑，1980年代起好，地產發展商係個財團，包括恆基兆業、新世界發展、新鴻基地產同長江實業。
第一城中心
銀城商場
第一城街市

軼聞
1989年9月1日，前「金牌司儀」鍾保羅嚮沙田第一城屋企跳樓，終年30歲。

交通
港鐵
屯馬綫：第一城站C出口(轉右直行)
巴士
九巴同其他巴士公司有多條路線途經沙田第一城裏面嘅銀城街或外圍嘅大涌橋路同埋小瀝源路。
城巴居民巴士
61R 沙田第一城↔藍田站
88R 沙田第一城↔中環中區政府碼頭
沙田茵餐廳

沙田茵餐廳（Shatin Inn Restaurant）係香港一間印尼菜餐廳，喺新界大圍大埔道7咪半，大約喺1960年代頭開張，已經宣佈咗會喺2024年9到10月執笠。雖則英文名用到「Inn」（意思大概係旅舍），但呢座建築從未用做旅舍。

文化
沙田茵餐廳曾經係好多港產片嘅拍攝地方，包括1965年粵語長片《三喜奇緣》、1989年電影《阿郎的故事》、1998年電影《暗花》等等。
沙田蘇浙公學

沙田蘇浙公學（英文：Kiangsu-Chekiang College (Shatin)），係香港一間英文中學，喺新界沙田禾輋邨，1978年由香港蘇浙滬同鄉會建校。同沙田培英中學起埋一齊。
學校一向著重以普通話教中文科目（中文：用普通話教中文），係學校嘅特色之一。1982年開始成為政府嘅津貼學校，1997年成為全港一百幾間獲准用英文授課（EMI）嘅其中一間中學。

辦學宗旨
學校嘅校訓係「整齊嚴肅」，十條學生守則做配合，致力培養學生德智體群美嘅均衡發展，教學方針依照住「文理並重」、「中英並重」同「升學與就業並重」三個原則，致力提供全人教育，培育社會人才。
沙巴公園信托局

沙巴公園信托局（粵拼：sa1 ba1 gung1 yun2 seun3 tok3 guk6，英文：Sabah National Parks Trustees），係一個喺1962年成立嘅法定保護機構，目的係保護馬來西亞沙巴州入面嘅自然風格、學術同歷史遺跡。呢個組織負責管理同推廣各種沙巴受保護資源，尤其係指定國家公園。佢嘅任務仲包括發展旅遊友好設施以適應遊客需求，確保資源唔會受到破壞。首先納入國家公園系統係京那峇魯山。喺1964年成立嘅京那峇魯國家公園，喺2000年被認定為世界自然遺產。
沙巴公園信托局由董事會主席、副主席、三位當然成員、四位其他成員同一位董事組成。
沙巴州博物館

沙巴州博物館（馬來話：Muzium Sabah）係馬來西亞沙巴州嘅州立博物館，坐落喺沙巴州首府亞庇嘅舊皇宮山（Bukit Istana Lama）上面，佔地17公頃（42英畝）。

歷史
喺非營利組織沙巴學會（The Sabah Society）嘅努力下，沙巴州博物館喺1965年7月15號喺亞庇加雅街嘅一間店屋裏面建立。佐治·凱斯卡特·胡利（英文：George Cathcart Woolley）收藏嘅照片、日記同其他藝術品被遺贈畀沙巴州政府（英文：Government of Sabah），佢哋成為咗博物館嘅主要收藏。博物館嘅第一位館長、策展人係E·J·貝里克（E. J. Berwick）。至1981年，沙巴州博物館由沙巴州社區服務部（State Ministry of Community Services）管理。同年6月1號，喺前沙巴首席部長哈里士沙烈（英文：Harris Salleh）嘅倡議下，沙巴州博物館新館舍開工建設，耗資3120萬令吉。次年，博物館嘅管理改隸屬至沙巴州文化、青年及體育部（State Ministry of Culture, Youth and Sports）。1984年4月11號，第7任馬來西亞最高元首蘇丹阿末沙喺訪問沙巴州時，主持咗新館舍開幕，沙巴州博物館遷入新館舍。

特色
沙巴州博物館坐落喺州回教堂後嘅舊皇宮山（Bukit Istana Lama）上，以龍古斯族（英文：Rungus people）同姆律族（英文：Murut people）嘅長屋形式而起。除咗收藏歷史資料、珍貴展品、手工藝品以外，嗰度仲展示住沙巴州入面6大族群嘅傳統房屋。
呢個綜合體唔單只包括博物館本身，仲包括一個民族植物園、一個動物園同一個民俗村。沙巴美術館亦坐落喺呢度。另外，仲有一個涵蓋伊斯蘭文明、考古學同歷史、自然歷史、陶瓷同銅器等領域嘅藝術畫廊。博物館入面仲設有科學中心，展出大量關於原油同石油工業嘅資料。博物館嘅使命係搜集、維護、保存同記錄嚟自沙巴州各地嘅民族志、考古學、歷史、錢幣、藝術歷史、植物學、動物學同礦物學藏品，並就沙巴州嘅歷史、文化、社會同自然歷史等重要而有趣嘅方面進行研究。
博物館入口嘅瀑布
博物館正門
遠眺沙巴州博物館
遠眺沙巴州博物館
沙巴BC

沙巴BC（英文：Sabah BC）係阿塞拜疆巴庫嘅職業籃球球會，依家打緊阿塞拜疆職業籃球聯賽。
沙巴罕

沙巴罕（波斯文：باشگاه فرهنگی ورزشی فولاد مبارکه سپاهان‎）係伊朗伊斯法罕嘅職業足球球會，喺1953年成立，依家踢緊伊朗職業足球聯賽。
沙巴人民團結黨

沙巴人民團結黨（馬來話：Parti Bersatu Rakyat Sabah；簡稱PBRS，沙人民團結黨，沙民團黨）係馬來西亞沙巴一個小型政黨。創黨兼現任主席係佐瑟古律。沙民團黨係沙巴人民聯盟係黨員其中之一。該黨自1994年開始已經係國民陣線成員，至2018年5月短暫退出，同年10月重返國陣。
沙嶺遊樂場

沙嶺遊樂場，香港公園之一，遊樂場之一，喺新界上水，沙嶺羅湖路，英文叫Sha Ling Playground。行政上歸北區。設施有籃球場。
沙巴足球會

沙巴足球會（Sabah Football Association，簡稱沙巴球會 Sabah FA）係馬來西亞沙巴一間喺1963年成立嘅足球會，依家主要參與馬來西亞首要足球聯賽。

球隊主場
球隊主場喺沙巴亞庇嘅里卡斯體育館(Likas Stadium)，最多可以容納3萬5千人。
沙巴翁

沙巴翁（意大利文：Zabaglion；法文：Sabayon，又寫做沙巴雍）係意大利甜品，法國都好流行，用到蛋黃同砂糖，再落少少酒，通常同生果一齊食。
植草裕樹

植草裕樹（1982年7月2號—）係日本足球員，司職守門員，效力清水心跳。
植詠珊

植詠珊（Cathy Chek，1989年2月10號—）係香港女藝人，前香港有線電視同奇妙電視女藝員，主要做娛樂新聞主播（中文：新聞主播），2018年加入，2021年頭離職。

簡歷
植詠珊中學讀中華基督教會銘賢書院。佢入行之前喺香港航空做過半年空姐，之後先後做過《東方日報》同《蘋果日報》記者，到2018年加入香港有線電視同奇妙電視做娛樂新聞主播（中文：主播），2021年頭離職變成自由身藝人。
植詠珊2021年參加ViuTV真人騷《阿女又戀嚟》嗰陣自稱單身，不過佢被指秘密同緊香港跳馬運動員石偉雄拍拖，最終喺節目播完一個月後先至公開承認戀情。直至2023年，石偉雄曬金髮女友泳衣照放閃，就知道兩個人已經分咗手。
植詠珊2023年加盟本地女子足球隊「人和天鷹」，司職右翼(背號3號)，加入天鷹前曾經效力翱翔。
植竹香菜

植竹香菜 ，係日本嘅一個女藝人同埋配音員。
植田直通

植田直通（1994年10月24號—）係日本足球員，司職後衞，效力鹿島鹿角。
植田龍仁朗

植田龍仁朗（1988年1月29號—）係日本足球員，司職後衞，效力熊本羅亞素。
植皮

植皮（Skin grafting）係一種專門移植皮膚嘅移植技術。通常用來治療外傷、燒傷、感染或者某啲手術造成嘅傷口。植皮主要有兩個目的，第一係減少治療所需嘅程序，第二係增進身體嘅外表同功能。
植草一秀

植草一秀（1960年12月18號—）係日本經濟學家、經濟評論家，東京都出世，做過早稻田大學研究所教授。
植被

呢啲地圖基於以下幾個因素顯示咗植被規模同綠色指數：植物嘅數量同類型，葉嘅茂盛同植物健康情況。
植被（粵拼：zik6 pei5，英國話：Vegetation）係地球表面所覆蓋嘅植物嘅總稱。
法西斯黨

法西斯黨，全名國家法西斯黨（Partito Nazionale Fascista），係1922年到1943年意大利執政黨，行法西斯主義，由墨索里尼話事。「法西斯」解做束棒。
法言人

《法言人》（英文：Speakers of Law），係香港電視廣播有限公司拍攝製作嘅律政喜劇，由馬國明、林夏薇、張頴康同黃嘉樂領銜主演，由丁子朗、何依婷、容天佑、蔣祖曼、張達倫、陳嘉慧、趙璧渝同朱匯林聯合演出，監製劉家豪、陳志江。無綫電視翡翠台喺2023年4月10號到5月12號逢禮拜一到五21:30-22:30播。
法證先鋒

《法證先鋒》（英文：Forensic Heroes）係香港電視廣播有限公司一齣時裝電視劇，喺2006年6月13號至7月16號期間播出，一共25集，監製梅小青。喺2007年9月開拍第二輯《法證先鋒II》，之後喺2011年1月開拍第三輯《法證先鋒III》同喺2018年10月開拍第四輯《法證先鋒IV》。
法證先鋒II

《法證先鋒II》（Forensic Heroes II）係香港電視廣播有限公司嘅時裝電視劇，一共有30集，監製係梅小青，2008年5月19號到6月28號期間響翡翠台同高清翡翠台首播。
呢套劇係《法證先鋒》嘅續集，繼續講政府化驗所嘅法證部點樣同警務處合作緝兇。
主題曲係梁漢文唱嘅《遺留》。

演員表
註：以下嘅角色關係透露咗唔少重要劇情，好似邊個喺幾時同埋點樣被殺，兇手係邊個，一啲特殊關係等。

收視
以下係本劇喺香港無綫電視翡翠台嘅收視紀錄：
本劇平均收視32.2點。
法蘭西銀行

法蘭西銀行位於巴黎圖盧斯堂嘅總部。
法蘭西銀行（法文：Banque de France）係法國嘅中央銀行，1800年1月18號由法國執政府以私營銀行嘅形式建立，1946年被戴高樂收歸國有，1999年1月1號加入歐洲中央銀行系統。
法蘭迪保亞

法蘭迪保亞（粵拼：faat3 laan4 dik6 bou2 aa3，荷蘭文：Frank de Boer，1970年5月15號—）係荷蘭足球領隊、前足球員。球員時期踢後衛，效力過巴塞隆拿足球會、阿積士足球會、加拉塔沙雷、流浪足球會、荷蘭足球代表隊，踢過1992年歐洲國家盃、1994年FIFA世界盃、1998年FIFA世界盃、2000年歐洲國家盃同2004年歐洲國家盃。
法蘭高尼路

法蘭高尼路（意大利文：Franco Nero，1941年11月23號—）係一個嚟自意大利嘅男演員同埋製作人，佢嘅代表作有《黑煞星勇戰群魔》。
法西斯意大利

法西斯意大利係意大利王國喺1922-1943年期間嘅政府，因為佢嘅法西斯主義而起名。佢嘅阿頭係貝尼托·墨索里尼，係當時呢個時代其中最出名嘅獨裁者之一。佢帶頭嘅法西斯黨大規模咁用政治暴力嚟打壓異見人士、推舉經濟獨立、成立天主教做國教、同埋用入侵國家嚟擴大意大利嘅勢力範圍。

墨索里尼上台
喺一次大戰之後，意大利爆發咗嚴重嘅分裂：有部分人支持當時新爆紅嘅蘇俄同埋共產主義，亦有另外一部分非常反對呢個趨勢，成立咗極右派嘅法西斯黨。
喺1922年，法西斯黨阿頭墨索里尼同佢嘅跟班向羅馬進軍，喺國王維多·伊曼紐三世嘅同意之下，墨索里尼正式掌權。

鞏固權力
喺掌權當初，墨索里尼仍然名義上留住一個國會，但係到1925年就已經正式解散，成為一黨專政嘅獨裁國。
喺1920同1930年代期間，意大利不斷侵略其他國家嚟加強自己嘅地位，包括：打敗喺利比亞嘅獨立運動 (1929-1934年)、入侵埃塞俄比亞 (1935年)、加入西班牙內戰 (1936年)、同入侵阿爾巴尼亞 (1939年) 等等。
除此之外，墨索里尼不斷同國際聯盟有矛盾，令到意大利嘅經濟因爲制裁嘅關係而越嚟越封閉。

二次大戰
喺1940年6月，意大利正式加入二次大戰，同納粹德國同大日本帝國一齊組成咗軸心國。喺場仗嘅初頭，意大利贏咗唔少地。不過，喺意大利同德軍喺非洲俾同盟國截停嘅時候，意大利就開始輸。喺1943年7月，當同盟國入侵西西里島嘅時候，大家都見到意大利打唔贏。喺入侵嘅一個月之內，國王維多·伊曼紐三世同其他反對墨索里尼嘅勢力，終於成功隊冧咗墨索里尼同法西斯黨嘅控制，法西斯意大利正式解散。

解散之後
喺解散之後，希特拉即刻派軍去意大利北部，成功救返墨索里尼嚟繼續做阿頭。但係佢嘅控制基本上只係得個牌，實際上已經冇乜料到。喺同盟國控制返嘅地方，反對墨索里尼嘅組織對意大利北部發動游擊戰。到1945年4月，佢哋終於成功殺咗墨索里尼，將成個法西斯運動打散。
喺1946年，意大利舉行咗公投，決定係咪繼續留住意大利王國。最終，意大利人決定廢除王朝，成立一個民主嘅共和國，一直到依家。
油麻地長者健康中心

油麻地長者健康中心，香港長者健康中心之一，為老人而設，防治疾病，促進健康，喺油蔴地炮台街，油麻地賽馬會分科診所入便 ，英文叫Yau Ma Tei Elderly Health Centre。行政上歸油尖旺區。開禮拜一到五，公眾假期唔開。歸衞生署管。
治多

治多係中國青海玉樹州一個縣，人口3.5萬。
治

對付，如一物治一物，糯米治木虱。
三文治
油麻地避風塘

油麻地避風塘（英文：Yau Ma Tei Typhoon Shelter），係香港九龍油麻地一個避風塘，舊嗰個1916年起好，到1990年年代西九龍填海，向西移到而家個位，官方叫新油麻地避風塘（英文：New Yau Ma Tei Typhoon Shelter）以茲識別。避風塘佔地64.6公頃，只係畀作業船隻用。
維基同享有多媒體嘅嘢：Yau Ma Tei Typhoon Shelter
治喪委員會

治喪委員會（英文：Funeral committee）係爲搞喪事而成立嘅單位，負責一切同喪事有關嘅嘢，一般都會叫做治喪小組或治喪辦公室。
設立治喪委員會嘅情況，通常係因為死者喺某個團體、組織、圈子或公司入面，出名同有聲譽，由死者嘅圈內好朋友、老闆、同事、部屬組成治喪委員會，討論、協調同安排治喪嘅各樣嘢。組成治喪委員會要寫埋「治喪委員會名單」，委員要係同死者有交際先可以做嘢，唔係就唔使寫個名出嚟，避免浮誇。
當死者本身或仔女入面有聲望、社會地位或社交圈廣，死後通常由政、商各界聯合組成治喪委員會，好多時職務由名人嚟掛名，實務由其他人嚟處理，都被認為係其中一個弊病
。
油麻地配水庫休憩花園

油麻地配水庫休憩花園，香港公園之一，遊樂場之一，喺九龍油蔴地京士柏道，英文叫Yau Ma Tei Service Reservoir Rest Garden。行政上歸油尖旺區。設施有緩跑徑、健身徑。
油麻山

油麻山（粵拼：jau4 maa4 saan1）係中國廣東廣州一山，喺黃埔區新龍鎮同增城永和街道之間。東靠逕頭；南靠華峰村；西靠金坑；北靠均和村，海拔433.6m。
佢既係黃埔區最高峯，又係廣州城區繼帽峯山後第二高峯。喺山頂可以望到成個蘿崗同大部份黃埔區同增城永和、中新、新塘等地，亦可以望到天河區東邊周邊地方。
治安

治安（粵拼：zi6 on1），又叫公共安全（gung1 gung6 on1 cyun4）、公衆安全（gung1 zung3 on1 cyun4），係個社會統制嘅概念，係國家爲咗統治所實行嘅安定措施。
沙撈越博物館

沙撈越博物館喺1888年起，1891年對外開放，至今有超過100年歷史。博物館入面收藏咗好多展現沙撈越文化嘅藝術同手工藝品，以及婆羅洲各個民族群生活嘅重要考古資料。
博物館入面好多展品係由阿爾弗雷德·拉塞爾·華萊士先生捐獻。
沙撈越博物館分咗新館同舊館，分別坐落喺敦哈吉歐平路嘅兩邊。舊博物館 整體構造具有諾曼底排屋風格，第一層展出嘅係動物，包括哺乳類動物、爬行動物、鳥類等；第二層展出各個民族嘅藝術品，包括樂器、手工藝品同船模。除此之外，舊博物館有一座附屬建築物收藏咗好多中國瓷器；仲有一間畫廊，特別為紀念呢度好多唔同族群所擁有嘅唔同生活方式而起。新館 用嚟做活動同展覽，經由行人天橋同舊觀相接。喺底樓設有水族館、植物園同英雄紀念碑。

參考文獻
〈砂拉越博物館〉。馬來西亞旅遊促進局。原著喺2014-10-11歸檔。喺2014-10-07搵到。
沙撈越報告

《沙撈越報告》（英文：Sarawak Report）係以報導馬來西亞沙撈越州新聞為主嘅獨立網絡媒體，2010年由記者凱麗·魯卡瑟·布郎所創，總部設喺英國倫敦。
佢喺2015年因為揭發一個馬來西亞發展有限公司醜聞（1MDB），而俾馬來西亞國民陣線政府封網，直到2018年第14屆馬來西亞下議院選舉政權輪替先至獲解封。
沙恩朗治

沙恩朗治（粵拼：saa1 jan1 long5 zi6，英文：Shane Long，1987年1月22號—）係愛爾蘭男足球員，踢前鋒，2005年開始踢職業。

葳蕤史
呢節要加長。
雷丁
英格蘭足球冠軍聯賽冠軍：2005/06年；
沙拉菲運動

沙拉菲運動（粵拼：saa1 laa1 fei1 wan6 dung6，阿拉伯文：سلفية，英文：Salafi movement）係遜尼派穆斯林嘅一種以沙拉菲主義做基礎嘅極端保守正統運動。
沙插

沙插（Atrina），學術上叫曲江珧蛤屬，係種食得嘅貝類海鮮，生物學分類係屬雙殼綱貽貝目江珧蛤科。
沙意

沙意，SBS，MH（英文：Saeed Uddin），係香港親中陣營政治人、回教界人士、生意人（其運貿易主席）。

政治立場
佢係香港親中派一員。

選舉及提名經歷
喺2016年，佢成為香港特别行政區選舉委員會宗教界委員。之後，佢有份提名林鄭月娥參與2017年香港行政長官選舉。
喺2021年9月，佢成為香港特别行政區選舉委員會宗教界委員。
沙拉灣省

沙拉灣省（粵音：saa1 laai1 waan1 saang2，老撾文：ແຂວງສາລະວັນ），係喺老撾嘅一個省，面積夾埋10,691平方公里，家陣約莫有396,942人喺呢度住緊。
海幢碼頭

海幢碼頭（粵拼：hoi2 tong4 maa5 tau4；簡化字：海幢码头）係廣州一個客運碼頭，喺海珠區嘅濱江西路，廣州水警署嘅隔籬。呢度有過江渡輪可以去到芳村同南方大廈嗰邊。
海床

一條魔鬼魚近海床噉游水。
海床（英文：Seabed）係指個海最底嘅部份，可以有好多生命活動。例如唔少海洋動物都興匿埋喺海床啲沙嗰度嚟避開獵食者（例子有八爪魚）。
海底奇兵

海底奇兵（粵拼：hoi2 dai2 kei4 bing1，英文：Finding Nemo）係2003年彼思動畫工作室嘅動畫電影。

二次創作
有網民攞電影宣傳海報來惡搞，將英文名「Finding Nemo」改成「Finding Memo」，諷刺2019年7月9號喺香港大埔嘅所謂「連儂隧道」入面，差人出動去揾同埋撕走列出咗香港警察個人資料嘅memo紙。
海底平頂山

海底平頂山（英文：Guyot）係海底入面嘅山，個頂大致係平頂，係由海底火山變成嘅死火山，太平洋入面好常見。
海平面

海平面（Sea Level），實爲平均海平面（Mean Sea Level），係一地高低嘅參考高度，以海面爲之零。佢計法係咁，潮漲到最高，同潮退到最低，拎戥勻高低個位作準。其他地方就參考呢個位，比較高度。海平面假設度度地引力一樣，而地球係完美球形，而水量係平均散佈。但現實係有差異，所以一國或一城，只會揀一點做參考。而航空會用理想球形做參考。
海平面並非永久不變，因爲氣候、板塊變動、火山爆發等，海平面都會變化。

香港
香港舊日海平面，係以金鐘海軍船塢爲準。
海底撈

海底撈（Hidilao，簡化字：海底捞，港交所：06862，OTCBB：HDALF）係源自四川成都簡陽嘅麻辣火鍋舖，1994年開張，喺亞洲多國、英國、美國同加拿大都有分舖。香港嘅海底撈喺2017年開張。
根據海底撈2021年3月公佈嘅資料，全球共有1298間海底撈餐廳，其中93間位於中國以外、14個國家同地區。

讀音
「撈」喺粵語有兩個音：lou1 同 laau4。好多人都將「海底撈」讀做 hoi2 dai2 lou1，但「海底撈」個名係嚟自打麻雀入面嘅「海底撈月」，所以讀 hoi2 dai2 laau4 會配合返原意。

被揭監視器侵犯食客私隱
喺海底撈中國同海外嘅分店，每張枱都裝咗2個監控鏡頭，佢哋話要保障客戶權益，但喺2021年4月，就有媒體揭發，就算係海外分店，拍到嘅片段都會送返去中國。佢哋所用嘅監控鏡頭牌子海康威視，亦曾經協助過對新疆維吾爾族人嘅監控。事件首先喺加拿大嘅分店被揭發，之後有記者跟進，發現台灣嘅分店有同樣嘅情況。
事件被報道後，引起唔少關注。例如，台灣民進黨立委陳亭妃同鄭運鵬就要求海底撈交代啲影像去咗邊，同埋佢哋噉做係咪喺台灣複製中共天網系統。鄭運鵬又話，個人私隱唔係店家嘅財產，中國冇人權法治嘅保障，而中國海康威視嘅監控設備已經被多國禁止使用，對台灣嚟講，國家安全嘅必要性更高。
海底椰

海底椰（粵拼：hoi2 dai2 je4；學名：Lodoicea maldivica）係棕櫚科海底椰屬嘅常綠喬木，原產地喺塞舌爾。而家響塞舌爾嘅普拿斯連同斯利阿舍島上面搵到。呢種植物既係一種瀕危植物，又係世界上最大嘅堅果植物。呢種樹成日俾人話成「樹木之象」，而佢嘅果甚至俾人話成「最重量級嘅椰子」。
海底椰喺塞舌爾當地係受到保護，唔畀亂斬或出口。

形態
海底椰樹生到 25 - 34 米，直徑30cm。葉係扇形，長7 - 10米、闊4.5米，葉柄都有4米。而樹木有分開公樹同乸樹，其中樹乸係比較矮。雄花係絮狀，有成 1 米長；而有人覺得花公似男人嘅性器官。 舊時嘅水手見倒浮響嘅海面嘅海底椰子，幻想係俾人斬開嘅女人屎忽。佢嘅果方面，一般係圓嘅波形，成熟嘅果實直徑有成 40 - 50 厘米，重 15 - 30 公斤，出面係好似啲海綿噉嘅纖維質，要剝咗個殼先至係堅果，裏面有植物界最大嘅籽。而佢嘅堅果就好似合埋一齊生嘅兩隻椰子噉，但個殼好輕，可以喺海上面飄到邊度都得。另外佢嘅果汁比較香。

習性
呢種植物嘅生長速度都好慢，一般要成個世紀先至生成樖樹，而壽命可以去到成千年都有。而樹乸大部分都係並行嚟生，果實要 6 到 7 年先成熟。但係呢種植物唔禁（kam1）俾海水浸濕咗嘅沙灘嗰度生。

用途
而家海底椰樹係用嚟做觀賞、裝飾。而佢嘅果可以用嚟整酒；佢嘅果肉甚至可以煲湯，整成藥都得。另外，佢嘅殼可以用嚟整雕刻裝飾。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅果肉可以做藥，專門醫久咳同出血嘅病。

愛情之果
喺塞舌爾當地，有傳說話喺橫風橫雨嘅晚黑，啲葉吹到沙沙聲，啲人話樹啲樹喺度做愛。所以當地啲人成日話佢做愛情之果。
海幢街道

海幢街道係中國廣東省廣州市海珠區下轄嘅一個街道，喺海珠區西北部。轄區總面積1.45平方公里，常住人口2.8萬人，外來人口1.6萬人。轄區入邊有海幢寺等旅遊景點。

參考資料
〈海幢街:為千戶困難家庭建"文化俱樂部"〉。南方日報。2008-08-28。
睇 • 論 • 改 • 歷海珠區政區行政隸屬：中華人民共和國廣東省廣州市　　區政府駐地：江海街道街道：海幢街道 | 赤崗街道 | 新港街道 | 濱江街道 | 素社街道 | 南華西街道 | 龍鳳街道 | 沙園街道 | 瑞寶街道 | 江海街道 | 鳳陽街道 | 南石頭街道 | 華洲街道 | 昌崗街道 | 南洲街道 | 琶洲街道 | 官洲街道 | 江南中街道睇埋：中華人民共和國廣東省鄉級以上政區一覽。
海底山

海底山（Seamount）係指由海床突起而未露出水面嘅一種海底地形，海洋學入面一般要高1000米以上先至算係海底山。
楊駿

楊駿（3世紀—291年），字文長，弘農華陰（而家陝西華陰）人，係晉武帝武悼皇后楊芷阿爸。佢係東漢時期太尉楊震細仔楊奉嘅後人，東萊太守、蓩亭侯楊眾個孫。
楓下

楓下，係廣州市黃埔區九龍鎮嘅一條行政村，1986年成立，轄2自然村：楓園上、楓園下。1960年屬廣州市郊區九佛公社新風大隊，1984年成立白雲區九佛公社楓下大隊。1986年屬白雲區九佛鎮，2004年6月屬白雲區鐘落潭鎮九佛片，2005年8月屬蘿崗區九龍鎮，2015年9月開始屬黃埔區九龍鎮，2019年4月18號開始屬黃埔區九佛街道。
楊魏玲花

楊魏玲花（粵拼：joeng4 ngai6 ling4 faa1；簡化字：杨魏玲花；1980年12月20號—）係中國歌手。佢用普通話同蒙古話演唱，係中國流行音樂二重奏《鳳凰傳奇》嘅人員。佢拍乸係曾毅。

生平
楊魏玲花1980年12月20號嚮內蒙古鄂爾多斯出世。佢係蒙古族。佢高中畢業之後喺廣州做銷售員。2011年加中央軍委政治部歌舞團。
楊魏玲花老公係徐明朝，一個孖展，企業家，百人娛樂公司嘅執行長。2011年3月，佢哋喺鄂爾多斯結婚。
楓下站

楓下站（注意楓下兩字有當地傳統讀音，粵拼：fung6 haa5 zaam6；英文：Fengxia Station）係廣州地鐵14號綫嘅車站，2017年12月28號開通，位置喺黃埔區九佛街道楓下舊村口近石窩窿嗰頭，378省道嘅K7+520標記位。

樓層
呢個站一共有2層樓嘅地下區域，其中地下1樓係站廳，有票務設施，客務中心同商鋪；地下2樓係14號綫月台。雖然車站冇休息室，但廁所同母嬰室喺月台西北邊。

站廳
楓下站嘅站廳收費區喺車站西南邊，東北邊係過街通道。收費區有好多部扶手電梯同樓梯、專用𨋢往返月台都得。

月台
呢個站有一個島式月台，喺九龍大道近楓下舊村口同石窩窿之間嘅地底。

商舖同自助服務
呢個站冇商舖，但得臺自助服務。自助服務凈得部共享雨遮響度。
自助服務
共享雨遮

出入口
楓下站冚唪唥嘅出入口A出入口A出入口 B出入口B出入口
呢個站有2個出入口，分别係A同B。

注意： 喺晚黑最後一班車開走之前嗰5分鐘之內， 係唔畀入閘坐車（包括埋買車飛）。

規劃
喺2003年份地鐵規劃方案入面重未出現呢個站。2008年，由於份地鐵重新提出嗰時嘅新華綫廣從路段（太和⇆街口）改成14號綫一部分，重喺2010年落實廣州市嘅「北優」發展戰略同埋支持從化同埋知識城嘅發展而起成「人」字樣。但嗰時重未出現呢個站，直到2013年4月13號份支綫施工監理招標文件先至加咗呢個站出嚟。位置就喺楓下舊村口附近。

施工
2014年初，車站正式喐手起。
2017年2月23號，知識城綫部分嘅楓下⇄知識城區間右線隧道順利貫通。
2017年5月28號，隨住最後一部盾構機喺楓下⇄馬頭莊區間出洞，知識城支綫全綫隧道宣告貫通。
2017年12月3號，車站嘅站廳同月台部分正式著燈。

開通
2017年12月28號朝頭早，由於14號綫知識城支綫部份正式開通，呢個站亦正式開放。

利用狀況
呢個站啲客流都係楓下村附近啲村民為主，平時嚟講比較少人上落，所以客流都好冷清。
楊鴻俊

楊鴻俊（英文：Jacky Yeung，1975年9月3號—）係香港男演員。佢2001年出道，2003年入咗無綫電視，拍過好多電視劇，2012年轉投香港電視網絡拍劇，之後變做自由身演員。

演出
呢個表唔完整，歡迎加料。
楓之谷

楓之谷係一隻角色扮演、2D免費網上遊戲，由韓國Wizet開發，Nexon發行，臺灣由遊戲橘子公司代理。
洲本

洲本係日本兵庫縣一個市，人口5萬。
維基同享有多媒體嘅嘢：Sumoto, Hyogo
洲尾角

洲尾角係香港新界東北東平洲最北面嘅岬角，東北同深圳大鵬半島對出嘅洲仔頭隔海相對。
洲尾角喺香港地質公園入面，展示乳化嘅頁岩岩層斷面。
洲崎綾

洲崎綾 ，係日本嘅一個女藝人同埋配音員。
洲際彈道導彈

洲際彈道導彈，又叫洲際彈道飛彈，係射程最遠嘅一種導彈，至少可以射去5,500公里之外，橫跨成個大洲，設計上可以帶住核彈彈頭，係當今世上其中一樣威力最大嘅武器。
洲際酒店集團

洲際酒店集團（InterContinental Hotels Group plc，以前叫InterContinental Hotels，簡寫 IHG；LSE：IHG，紐交所：IHG）係酒店集團，總部嚮英國 Denham。喺2010年1月，佢全球有4,500間酒店共646,000間客房分佈嚮100個國家。經營酒店牌子包括 Crowne Plaza、Holiday Inn、InterContinental and Staybridge Suites。大概3,800間酒店係特許經營，639間酒店係由集團管而唔係佢擁有，16間酒店係由集團擁有。
洲際酒店集團嘅第一上市地嚮倫敦倫敦證券交易所；而第二上市地嚮美國紐約市紐約證券交易所。

歷史
第二次世界大戰之後，泛美世界航空（Pan American World Airways）嚮美洲、歐洲、非洲、亞洲同中東發展航空市場。創辦國際級酒店品牌「洲際酒店」同度假村。客人目標係外國官商、國家元首、皇室人員、搖滾明星、知名人士咁，包括雷尼爾王子同格蕾絲王妃、艾娃·加德納、約瑟芬·貝克、納特·金·科爾、艾美黛·馬可斯、瑪嘉烈·戴卓爾、路易士·岩士唐、列根總統、希拉克總統同埋威廉王子咁。
洲背

洲背係香港新界東北東平洲南面嘅地方。洲背喺香港地質公園入面，展示頁岩海蝕平台地貌，潮汐水退時可以畀人行過。
洲際國家盃

洲際國家盃（英文：FIFA Confederations Cup），係由國際足球協會（FIFA）主辦嘅足球賽。參賽隊伍包括獲得六個大洲冠軍嘅國家隊，應屆世界盃冠軍同主辦國球隊，總共係8支球隊。

史
洲際國家盃嘅前身係1992年及1995年響沙地阿拉伯舉行嘅「法赫德國王盃」。首創邀請各大洲嘅本土洲際冠軍球隊參賽，頭兩屆分別有4隊同6隊參賽，已經慢慢睇到發展出分組賽制嘅形式。1997年，國際足球協會接辦呢項賽事，並正名為「洲際國家盃」，將參賽球隊數目增加到8支，每兩年舉行一屆。為咗令世界盃主辦國能夠具備舉辦世界大賽嘅經驗，2001年洲際國家盃響韓國、日本舉行，首創世界盃舉行前一年，由世盃主辦國籌辦嘅規定，作為東道主遞二年決賽週前嘅演習。
2003年洲際國家盃發生咗一單慘劇。喺喀麥隆對哥倫比亞嘅準決賽入面，喀麥隆球員馬克-維維安·科爾因心臟病發猝死球場，事件令各界關注到現代職業足球員比賽太密，對健康造成危險，亦間接令賽事由2005年開始改為4年舉行一次。
2019年，因應2026年FIFA世界盃決賽周參賽隊加到48隊，世界盃主辦國將會响前一年主辦世界盃外圍賽嘅終極附加賽，國際足協主席恩法天奴宣布洲際國家盃正式停辦，亦即係2017年係洲際國家盃最後一屆。

濕碎嘢
自從1997年，國際足協將洲際國家盃改名後，所有奪冠嘅球隊，喺之後舉辦嘅FIFA世界盃都攞唔到冠軍。
海洋爬蟲類

海洋爬行類係一群再次適應水生環境或半水生環境嘅爬蟲類動物。
最早嘅海生爬行動物出現喺古生代二疊紀嘅中龍類。喺中生代期間，好多爬蟲類生物群適應海中生活，包括好多相似嘅演化支：魚龍類、蛇頸龍類、楯齒龍類、滄龍類、幻龍類。
喺白堊紀末嘅大規模滅絕事件後，海生爬行動物數量減少。現存海生爬行動物包括：
海龜：所有海龜品種；
海蛇：所有海蛇品種；
蜥蝪：海鬣蜥；
鱷魚：主要係灣鱷，另外古巴鱷，美洲鱷
有啲海洋爬行類，例如魚龍類與同埋滄龍類，極少返上陸地，喺水度出世。其他好似海龜同埋鹹水鱷，仍然會去岸邊產卵。現存50種海蛇之中，只有4種生活喺東南亞同太平洋西南部島嶼嘅海洋金環蛇係要上岸產卵，其餘都係直接喺水中生育後代嘅。
海洋生物

海洋生物（粵拼：hoi2 joeng4 sang1 mat6）泛指主要住喺海入面或者海邊嘅生物。到咗廿一世紀初，海都仲係有好多人類未探索過嘅地方，所以原則上有好多海洋生物物種都係人類未發現嘅。不過就算係噉，齋睇已知嘅物種嘅話，已經睇得出有好多門同綱嘅生物都物種係住喺海裏面嘅。例如淨係睇脊椎動物，無論係魚、哺乳類（例如鯨魚）、雀鳥（例如企鵝）、爬蟲類（例如海龜）都有成員係住喺海入面或者海邊嘅。

魚
内文：鹹水魚
魚當中有大約 60% 嘅物種係住喺鹹水入面嘅（鹹水魚），而直至 2016 年為止，已知有成超過 20,000 個物種嘅魚係住喺海裏面嘅，第啲脊椎動物嘅綱（爬蟲類等）加埋都冇魚咁多屬海洋生物嘅成員。海魚好多變：包括咗好似三文魚同吞拿魚等組成糧食重要部份嘅魚；亦都有好似小丑魚等因為外形俾人覺得好睇而常見於水族館嘅魚，當中小丑魚仲受歡迎到做埋電影嘅主角。
海魚仲包括埋好似鯊魚等大型嘅魚。有好多物種嘅鯊魚都係大條又兇猛嘅獵食者；例如大白鯊噉，一條成年嘅大白鯊閒閒哋去到 4.5 米長，大條嘅乸仲可以去到成 6 米咁長，去親乜嘢環境都會成為嗰度嘅頂級獵食者（apex predator；喺食物鏈最高級位置嘅物種）。而喺廿一世紀初，鯨鯊係世上最大條嘅魚（好似鯨魚噉嘅鯊魚）－根據紀錄，已知最大條嘅鯨鯊有成 18.8 米咁長，佢哋嘅巨型身體令到獵食者難以獵殺佢哋，亦令到鯨鯊呢個物種冇天敵。
2017 年菲律賓一地新鮮捉到嘅吞拿魚2017 年菲律賓一地新鮮捉到嘅吞拿魚 2019 年响葡萄牙影到嘅一條魔鬼魚2019 年响葡萄牙影到嘅一條魔鬼魚 2007 年一間水族館入面嘅一條鯨鯊2007 年一間水族館入面嘅一條鯨鯊
2014 年影到嘅一條大白鯊2014 年影到嘅一條大白鯊 廿一世紀初有潛水員喺印尼影到嘅一條魔鬼魚廿一世紀初有潛水員喺印尼影到嘅一條魔鬼魚 一位潛水員同一條鯨鯊一齊游水嘅片，2011 年；鯨鯊食浮游生物，而且出名溫馴，對人類無害。一位潛水員同一條鯨鯊一齊游水嘅片，2011 年；鯨鯊食浮游生物，而且出名溫馴，對人類無害。

爬蟲類
内文：海洋爬蟲類
有好多爬蟲類都係住喺海入面或者海邊，又或者係最少會花好多時間喺海入面活動，當中比較出名嘅有海龜、灣鱷同海蛇呀噉。值得留意嘅係，海洋爬蟲類雖然游水冇問題，但多數都需要返上陸地嗰度生蛋，所以通常都會住喺比較近陸地同淺水嘅海域，好少可會出到去遠洋帶嗰度；例如係海龜噉，海龜就出嗮名啲乸喺交配過後會爬上沙灘嗰度喺沙入面掘窿生蛋，而啲海龜仔出咗世之後就會成大羣噉一路嘗試避開想獵食佢哋嘅海鳥一路爬返入去海度，形成一個吸引好多人睇嘅奇觀。
2019 年一地影到嘅沙灘上面嘅一隻海龜仔2019 年一地影到嘅沙灘上面嘅一隻海龜仔 2007 年澳洲一個沙灘上面嘅一條灣鱷。2007 年澳洲一個沙灘上面嘅一條灣鱷。 2008 年一地沙灘嗰度影到嘅一條海蛇2008 年一地沙灘嗰度影到嘅一條海蛇
2020 年影到嘅一隻喺度搵嘢食嘅海龜2020 年影到嘅一隻喺度搵嘢食嘅海龜 2012 年影到一條灣鱷由水面跳出嚟2012 年影到一條灣鱷由水面跳出嚟

雀鳥
内文：海鳥
海鳥泛指住喺海入面或者海邊嘅雀鳥，比較出名嘅例子有海鷗、信天翁同企鵝呀噉。海鳥好多時都係靠食魚嚟維生，例如企鵝就出嗮名游水叻，雖然佢哋喺陸地上唔係咁快，但喺水入面就能夠做到以每個鐘 36 km 咁快嘅速度嚟游，用呢種速度嚟捉魚食或者避開獵食者，而且仲能夠喺冇任何嘢幫助嘅情況下潛水潛到去成 170 至 200 米咁深嘅水嗰度。原則上，海鳥淨係包括一啲會大部份時間喺海入面或者海邊活動嘅雀鳥，但有啲俾人當係海鳥嘅雀鳥有陣都時會飛去內陸啲嘅地方，可以去到離海邊幾千哩咁遠，例如海鷗就係噉。
2010 年影到嘅一隻海鷗2010 年影到嘅一隻海鷗 2003 年影到、喺海面上面飛嚟飛去搵魚捉嘅信天翁2003 年影到、喺海面上面飛嚟飛去搵魚捉嘅信天翁 2013 喺南極影到嘅一羣帝王企鵝2013 喺南極影到嘅一羣帝王企鵝
2008 年影到、一隻啱啱出世冇耐嘅信天翁2008 年影到、一隻啱啱出世冇耐嘅信天翁 2012 年喺南極影到嘅一隻企鵝2012 年喺南極影到嘅一隻企鵝

哺乳類
内文：海洋哺乳類
海洋入面嘅哺乳類動物包括咗鯨魚、海牛、鰭足目（包括海獅、海豹、海象）、海獺同埋北極熊呀噉。呢啲動物當中有啲係完全靠個海生活咁滯嘅，例如鯨魚就係噉，一上咗陸地會死得好快；有啲海洋哺乳類就係多數時間住喺水入面，但會上岸做某啲重要嘅生命活動，例如海獅身體結構明顯啱游水多過喺陸地上面行，但佢哋會上陸地嗰度交配；另一方面，海獺同北極熊嘅身體結構明顯適合喺陸地上面活動（有發達嘅髀），會花相當多嘅時間喺陸地上面活動，但喺有必要（例如要獵食喺水入面嘅獵物）嗰陣會落水。
值得留意嘅係，海洋哺乳類進化到好識汆水：哺乳類動物實係用肺嚟唞氣嘅，唔似得魚噉可以用鰓直接由水嗰度攞氧，呢點就連海洋哺乳類都唔例外，所以就算係好似鯨魚呢啲靠水生存嘅海洋哺乳類都好，都梗要每隔一段時間就返上去水面嗰度唞吓氣；不過呢啲動物物種當中有啲就進化到極之擅長閉氣同潛水，例如抹香鯨喺呢點上就好出名－抹香鯨喺水面唞咗一吓氣之後，就能夠連續噉喺水底嗰度活動一路閉氣閉成兩個鐘頭咁耐。
2013 年影到嘅一條抹香鯨乸同佢隻仔2013 年影到嘅一條抹香鯨乸同佢隻仔 2008 年影到嘅一隻海牛2008 年影到嘅一隻海牛 2004 年影到嘅一隻海象公2004 年影到嘅一隻海象公
2016 年影到嘅一隻海獺2016 年影到嘅一隻海獺 一隻潛緊水嘅北極熊一隻潛緊水嘅北極熊

無脊椎動物
睇埋：刺胞動物、軟體動物、甲殼動物同海綿動物
除咗脊椎動物之外，有好多個門同綱嘅無脊椎動物都有成員係住喺海入面或者海邊嘅，甚至乎係成個門或者綱嘅物種都係以海洋生物為主嘅。出名嘅海洋無脊椎動物有櫛水母、白蚱同海葵等嘅刺胞動物、軟體動物（包括魷魚同八爪魚等嘅頭足綱動物）、節肢動物（包括蟹同龍蝦等嘅甲殼動物）同埋海綿動物呀噉；當中海綿動物就出名在歷史久遠得好交關－對化石做嘅研究顯示，海綿動物早喺 5 億 4,100 萬年（寒武紀）甚至更早之前嘅時代經已存在。
海洋無脊椎動物相當多樣化：有啲海洋無脊椎動物極之簡單，「原始」到連腦都冇，例如白蚱噉就冇腦，而且全身得嗰 5,600 粒神經細胞左右（相比之下，人腦有成 8.6 × 1010 粒神經細胞咁多）；另一方面，八爪魚都係無脊椎動物，但全身就有成 5 億粒神經細胞，出咗名喺動物之中智能高，曉用架生，而且仲試過有水族館養嘅八爪魚能夠呃到水族館嘅工作人員並且逃離水族館。
白蚱係種簡單嘅動物，連腦都冇。白蚱係種簡單嘅動物，連腦都冇。 蜆係一種軟體動物。蜆係一種軟體動物。 2014 年影到嘅一隻藍環八爪魚2014 年影到嘅一隻藍環八爪魚
2009 年影到嘅一隻龍蝦2009 年影到嘅一隻龍蝦 2002 年喺加州對開、超過 2,500 米深嘅海嗰度影到嘅一嚿海綿2002 年喺加州對開、超過 2,500 米深嘅海嗰度影到嘅一嚿海綿
海洋站

海洋站（粵拼：hoi2 joeng4 zaam6，葡文：Estação do Oceano）係澳門輕軌氹仔線一個車站，喺嘉模堂區，2019年12月10號啟用。車站個名嚟自住宅海洋花園。 直至2023年12月8日媽閣站通車之前系氹仔線嘅其中一個尾站。
海洋站系成個輕軌系統入面唯一一座設系地面兼島式月台嘅車站。
海洋花園

海洋花園（Ocean Gardens）係澳門一大型屋苑，位於氹仔西北部臨海，望西灣大橋海景。海洋花園佔地約莫19公頃，有34棟高層住宅同埋21座別墅式住宅。

事件
2015年10月30號下晝3點半，澳門司警接獲舉報話，海洋花園公廁女廁入面發現一具女屍，原來係海關女關長賴敏華。司警同法醫初步調查，搵唔到任何遺書，原因待查，而法醫初步排除係他殺。